ธปท.ขายพันธบัตร4.5หมื่นล้านดูดซับสภาพคล่อง
ธปท.ขายพันธบัตร 4.5 หมื่นล้านบาทวันที่ 22 ก.ค.นี้ เพื่อดูดซับสภาพคล่องส่วนเกินในระบบเศรษฐกิจไทย
21 ก.ค. 2559

ธปท.ขายพันธบัตร 4.5 หมื่นล้านบาทวันที่ 22 ก.ค.นี้ เพื่อดูดซับสภาพคล่องส่วนเกินในระบบเศรษฐกิจไทย
นางจันทวรรณ สุจริตกุล ผู้ช่วยผู้ว่าการ สายตลาดการเงิน ธนาคารแห่งประเทศไทย(ธปท.) ได้ออกประกาศกำหนดแผนการออกพันธบัตรธนาคารแห่งประเทศไทย อายุไม่เกิน 15 วันในเดือน ก.ค. 59 โดยจะออกประมูลขายพันธบัตรรุ่น พ. 29/14/59 วงเงิน 4.5 หมื่นล้านบาท อายุ 14 วัน ซึ่งจะเปิดประมูลขายในวันที่ 22 ก.ค.นี้ และกำหนดชำระเงินวันที่ 26 ก.ค. 59 ครบกำหนดอายุพันธบัตรในวันที่ 9 ส.ค.59
ทั้งนี้ การออกพันธบัตรธปท.ดำเนินการเพื่อดูดซับสภาพคล่องในระบบให้อยู่ในระดับที่เหมาะสม สอดคล้องกับอัตราดอกเบี้ยนโยบายและความต้องการของระบบเศรษฐกิจ เพราะประเทศไทยมีสภาพคล่องส่วนเกินจำนวนมาก หลังเศรษฐกิจฟื้นตัวช้ากิจกรรมการลงทุนภาคเอกชนชะลอ ส่งผลให้ความต้องการกู้เงินไปลงทุนหรือจับจ่ายใช้สอยลดลงตามไปด้วย